Ijtimoiy tarmoqlarda Shahrixon tumanida sodir bo‘lgan yo‘l-transport hodisasi haqida ma’lumot tarqaldi. IIV Jamoat xavfsizligi departamenti Yo‘l harakati xavfsizligi xizmati holat bo‘yicha rasmiy xabar berdi. Foto: IIV 2022 yil 6 may kuni soat 10:00 larda, Andijon viloyati, Shahrixon tumani, “Segazaqum” MFY hududidan o‘tuvchi A-373 O‘sh - Andijon - Toshkent avtomobil yo‘lining 412-kilometrida yo‘l-transport hodisasi sodir bo‘lgan. Qayd etilishicha, haydovchi, 1973 yilda tug‘ilgan Q.X. boshqaruvidagi "Tico" rusumli hamda haydovchi, 1994 yilda tug‘ilgan X.B. boshqaruvida bo‘lgan "Nexia-3" rusumli avtomobillar ishtirokida yo‘l-transport hodisasi yuz berdi. Yo‘l-transport hodisasi natijasida "Tico" rusumli avtomobil haydovchisi Q.X. tan jarohati bilan shifoxonaga yotqizilgan. Holat yuzasidan Shahrixon tumani IIB huzuridagi TB xodimlari tomonidan dastlabki tergovoldi surishtiruv harakatlari olib borilmoqda.